На основу члана 123. тачка 3. Устава Републике Србије, а у вези са чланом 157. Закона о планирању и изградњи („Службени гласник РС”, бр. 72/09, 81/09 - исправка, 64/10 - УС, 24/11, 121/12, 42/13 - УС, 50/13 - УС, 98/13 - УС, 132/14, 145/14, 83/18, 31/19, 37/19 - др. закон, 9/20, 52/21 и 62/23),

Влада доноси

УРЕДБУ

О УСЛОВИМА И ПОСТУПКУ УСПОСТАВЉАЊА РЕЖИМА ПРОБНОГ РАДА РАДИ ОДВИЈАЊА ДРУМСКОГ САОБРАЋАЈА НА ДРЖАВНИМ ПУТЕВИМА

Члан 1.

Овом уредбом прописују се услови и поступак успостављања режима пробног рада ради одвијања друмског саобраћаја на државним путевима (у даљем тексту: државни пут).

Члан 2.

Ако се у складу са Законом о планирању и изградњи (у даљем тексту: Закон), по завршетку изградње државног пута морају вршити претходна испитивања и провера инсталација, уређаја, постројења, стабилности или безбедности државног пута, уређаја и постројења за заштиту животне средине, уређаја за заштиту од пожара или друга испитивања или ако је то предвиђено техничком документацијом, комисија за технички преглед објеката (у даљем тексту: Комисија), којој је поверено вршење техничког прегледа подобности државног пута за употребу, може да одобри пуштање државног пута у пробни рад, односно да одобри одвијање друмског саобраћаја на државном путу у режиму пробног рада, ако су испуњени услови прописани овом уредбом, и о томе без одлагања обавештава министарство надлежно за послове грађевинарства.

Одређивање пробног рада из става 1. овог члана врши се на захтев инвеститора.

Члан 3.

Комисија, на основу услова прописаних Законом и подзаконским актима донетим на основу тог закона, доноси одлуку из члана 4. став 1. ове уредбе ако је Комисији:

1. поднет захтев инвеститора за одвијање друмског саобраћаја на државном путу у режиму пробног рада;
2. приложена изјава инвеститора, стручног надзора и извођача радова да је завршена изградња објекта – трасе државног пута и да су радови изведени у складу са пројектом за извођење (по свескама пројекта);
3. приложена сагласност инвеститора и стручног надзора на измене пројекта за извођење (у даљем тексту: ПЗИ), уколико је приликом извођења радова дошло до измена у односу на ПЗИ;
4. достављен прелиминарни или коначни извештај о испитивању мостова, уколико на државном путу постоје мостовске конструкције;
5. достављен записник грађевинског инспектора о завршетку објекта у конструктивном смислу, чији саставни део је елаборат геодетских радова;
6. достављена градилишна документација;
7. достављено решење о режиму саобраћаја.

Члан 4.

Ако инвеститор достави документацију прописану чланом 3. ове уредбе, Комисија доноси одлуку о пуштању државног пута у пробни рад.

Одлуком из става 1. овог члана одређује се почетак и завршетак пробног рада државног пута, који може трајати најдуже годину дана.

Одлуком из става 1. овог члана испуњени су услови за одвијање саобраћаја моторних возила.

Члан 5.

Потврда о пуштању државног пута у пробни рад важи до истека рока важења пробног рада и у том року инвеститор има обавезу, да у складу са Законом, прибави решење о употребној дозволи.

Члан 6.

Ова уредба ступа на снагу даном објављивања у „Службеном гласнику Републике Србије”.

05 Број: 110-12821/2024

У Београду, 20. децембра 2027. године

В Л А Д А

ПРЕДСЕДНИК

Милош Вучевић, с.р.